ผู้ว่าราชการจังหวัดเชียงราย สั่งทุกหน่วยเร่งช่วยเหลือประชาชนที่ได้รับผลกระทบ พร้อมติดตามปริมาณน้ำฝนตลอดเวลา
นายประจญ ปรัชญ์สกุล ผู้ว่าราชการจังหวัดเชียงราย กล่าวถึงเหตุน้ำแม่คำล้นพนัง ทะลักเข้าท่วมบ้านเรือน เมื่อช่วงเช้าที่ผ่านมา ส่งผลกระทบต่อพื้นที่เกษตรกรรมของประชาชน ม.4, ม.9, ม.11, ม.14 ตำบลแม่คำ อำเภอแม่จัน ซึ่ง นางวันดี ราชชมภู นายอำเภอแม่จัน พร้อมด้วย ทหาร มทบ.37 เจ้าหน้าที่เทศบาลสายน้ำคำ กำนัน ผู้ใหญ่บ้าน อปพร. อส. และหน่วยงานที่เกี่ยวข้องในพื้นที่ ได้ลงพื้นที่ช่วยเหลือประชาชนขนของขึ้นที่สูง และ ศ.ปภ.เขต 15 เชียงราย สนับสนุนเรือท้องแบน จำนวน 2 ลำ ปัจจุบันระดับน้ำทรงตัว หากไม่มีฝนตกหนักซ้ำเติม สถานการณ์จะคลี่คลาย ความเสียหายอยู่ระหว่างสำรวจ 
 	ส่วนที่ บ้านป่าซางพัฒนา หมู่ 13 ตำบลแม่พริก อำเภอแม่สรวย ที่ได้รับความเสียหายจากอุทกภัย ได้สั่งการให้นายอำเภอแม่สรวย ปภ.สาขาเวียงป่าเป้า สมาชิก อส. อบต.แม่พริก ลงพื้นที่ตรวจสอบความเสียหายของพนังกั้นน้ำลำห้วยแม่พริก โดยมีกำลังพลจาก มทบ.37 สนับสนุน
 	วันนี้ กรมอุตุนิยมวิทยามีประกาศเตือน ลมมรสุมตะวันตกเฉียงใต้กำลังค่อนข้างแรงพัดปกคลุมทะเลอันดามัน อ่าวไทย และประเทศไทย ลักษณะเช่นนี้ทำให้บริเวณภาคเหนือมีฝนตกต่อเนื่อง กับมีฝนตกหนักบางแห่งในช่วงตลอดระยะปลายสุดสัปดาห์นี้ สำหรับปริมาณฝนสะสมที่จังหวัดเชียงราย สูงสุดที่เทศบาลตำบลแม่จัน อำเภอแม่จัน 80 2.6 บ้านป่าบงบ้านถ้ำ อำเภอแม่จัน 77 บ้านดอยล้าน อำเภอแม่สรวย 68.5 บ้านสันติสุข อำเภอแม่ฟ้าหลวง บ้านห้วยโป่งผาลาด อำเภอเวียงป่าเป้า และบ้านปางกล้วยค้าว อำเภอพาน 59 บ้านผาหมี อำเภอแม่สาย 57.5 สุสานคริสเตียน อำเภอพาน 57.4 บ้านมูเซอป่ากล้วย อำเภอแม่ฟ้าหลวง และบ้านแม่มอญ อำเภอเมืองเชียงราย 57 ซึ่งผู้ว่าราชการจังหวัดเชียงรายได้สั่งการให้แต่ละพื้นที่ติดตามสถานการณ์อย่างใกล้ชิด